**Hajdúszoboszló Város Helyi Választási Bizottsága**

4200 Hajdúszoboszló, Hősök tere 1.

Telefon: 52/557-300 Fax: 52/557-302

E-mail: polgmhiv@hajduszob.hu, hvi@hajduszob.hu

**74/2019. (X. 13.) HVB határozat**

**Czeglédi Gyula által benyújtott jogorvoslati kérelem elbírálására**

Hajdúszoboszló Város Helyi Választási Bizottsága (a továbbiakban: HVB) – a választási eljárásról szóló 2013. évi XXXVI. törvény (a továbbiakban: Ve.) 151. § (1) bekezdése alapján a beadott kifogás tekintetében hatáskörének hiányát állapítja meg és az előterjesztett jogorvoslati kérelmet, mely tárgyában kifogás a Ve. 213. § (1) bekezdése alapján átteszi az illetékes területi választási bizottsághoz, mint az elbírálásra hatáskörrel és illetékességgel rendelkező bizottsághoz.

A választási bizottság elsőfokú határozata ellen az ügyben érintett természetes és jogi személy, jogi személyiség nélküli szervezet fellebbezést nyújthat be. A fellebbezést személyesen, levélben, telefaxon vagy elektronikus levélben lehet benyújtani. A fellebbezést a megtámadott határozatot hozó helyi választási bizottságnál kell előterjeszteni úgy, hogy a megtámadott határozat meghozatalától számított 3 napon belül, legkésőbb a 3. nap 16 óráig megérkezzen.

**Indokolás**

Czeglédi Gyula, mint független polgármester jelölt, kérelmező a Választási eljárásról szóló törvény (Továbbiakban Ve.) 208. §-a alapján terjesztette be a kifogását a Hajdúszoboszlói Városi Televízióval szemben, mert nem kapott a Hajdúszoboszlói Városi Televíziótól meghívást médiamegjelenésre. Czeglédi Gyula független polgármester jelölt továbbá kifogásolta, hogy Holoda Attila polgármester jelölt választási nagygyűlését vágás nélkül teljes terjedelemben közölte a helyi média, ugyanakkor Ő, illetőleg támogató szervezetei nem kaptak lehetőséget, így ez a tény helyrehozhatatlan hátrányt jelentett részére. Nyilatkozta, hogy mint polgármester jelölt a Hajdúszoboszlói Városi Televíziótól ezen választási műsorszám vonatkozásában sem írásban, sem rövid úton meghívást nem kapott.

Összességében a kérelmező hivatkozott arra a jogalap tekintetében, hogy a Hajdúszoboszlói Városi Televízió megsértette a Ve. 2. §-ban foglalt esélyegyenlőségre vonatkozó alapelvet, a kiegyensúlyozott tájékoztatásra vonatkozó kötelezettségét ebből eredően az indítványozó azt kérte, hogy a helyi választási bizottság a jogsértés tényét állapítsa meg, valamint a Hajdúszoboszlói Városi Televízióval szemben bírságot szabjon ki.

A Helyi Választási Bizottság a Ve. 151. §. (1) bekezdése alapján azt állapította meg, hogy a helyi önkormányzati képviselők és polgármesterek választásán, valamint a nemzetiségi önkormányzati képviselők választásán a médiatartalom szolgáltató székhelye vagy lakóhelye szerint illetékes területi választási bizottság bírálja el a médiakampányban való részvétellel kapcsolatos jogorvoslatot.
A Helyi választási bizottság mindezekre tekintettel hatáskörének hiányát megállapította és a Ve. 213. §. alapján rendelkezett a kifogás áttételére a hatáskörrel és illetékességgel rendelkező területi választási bizottsághoz.

A határozat a Ve. 151. §. (1) bekezdés és a 213. §. alapul

A jogorvoslat lehetőségéről, benyújtásának helyéről és határidejéről, valamint a jogorvoslat benyújtásának feltételeiről való tájékoztatás a Ve. 10. § (1) és (3) bekezdésein, 223. § (1) és (3) bekezdésein, 224. § (1) bekezdésén és (3)—(5) bekezdésein, 225. §-án és 240. §-án alapul. Az illetékfeljegyzési jogról szóló tájékoztatás az illetékekről szóló 1990. évi XCIII. törvény 62. § (1) bekezdésének s) pontján alapul.

Hajdúszoboszló, 2019. október 13.

**Dr. Úr Attila Bendegúz sk.**

elnök

Hajdúszoboszló Város Helyi Választási Bizottsága